Anni Svanholt (SF), 2001-05-29:
Til fru Ester Larsen: Jeg har jo sådan set tydeliggjort, hvad SF ønsker af overordnede holdninger her, og jeg henviste til de anbefalinger, som er kommet fra arbejdsgruppen, nemlig at der bliver et samlet tilbud, at der bliver gjort en særlig indsats her for alvorligt syge og døende, og at det bliver en integreret del af sundhedsvæsenets tilbud i al almindelighed.
Det er sådan set det overordnede.
Så skal det jo etableres, og der er også i rapporten givet nogle anvisninger om, hvilke elementer der skal indgå heri, og det bakker vi helt op.
Folketinget diskuterede i januar en udvidelse af antallet af hospicer, og i den forbindelse gav SF udtryk for følgende overordnede holdning: »I SF mener vi, at uhelbredeligt syge skal have mulighed for at vælge at afslutte livet på et hospice eller lignende, hvor der kan tilbydes god omsorg, pleje og lindring, og hvor pårørende får bedre muligheder for at være deltagende end på et sygehus. Vi mener derfor, at tilbud om ophold på et hospice skal være en del af det offentlige, skattefinansierede tilbud og gratis for patienten.
Vi så meget gerne, at hvert amt i samarbejde med kommunerne etablerede et sammenhængende, fleksibelt tilbud
til uhelbredeligt syge og døende, hvor hjælp og støtte til døende i eget hjem af fagfolk fra bl.a. specialafdelinger, de såkaldte palliative afdelinger, også kunne indgå.«
Det indebærer også for os, at et amt kan vælge at indgå en overenskomst med et privat hospice.
Med vedtagelsen af L 234 i sidste samling, som var en opfølgning på finanslovaftalen for år 2000 mellem regeringen, De Konservative, Centrum-Demokraterne og SF, og som Venstre tilsluttede sig, fik uhelbredeligt syge patienter omsider gratis tilbud om ophold på et hospice.
Det var vigtigt, at det offentlige sundhedsvæsen påtog sig at give døende denne valgmulighed.
Så undgår vi jo, at det kun bliver et valg for de rige, der har råd til at betale for det i privat regi.
Det handlede om Sankt Lukas' hospice i Hellerup, Diakonissestiftelsens hospice på Frederiksberg og Sankt Maria Hospice i Vejle. Som opfølgning på finanslovaftalen år 2000 vedrørende frit valg til hospice har regeringen så sammen med Amtsrådsforeningen og Kommunernes Landsforening nedsat en arbejdsgruppe, som skal kortlægge den samlede palliative indsats i amter og kommuner samt opstille målsætninger for den fremtidige indsats.
Arbejdsgruppen er nu kommet med sin rapport.
Og jeg vil sige, at tankegangen i den rapport i og for sig er fuldstændig i tråd med de holdninger, som vi fra SF's side har givet udtryk for ved flere lejligheder, og som jeg også her i dag har gentaget - vores overordnede holdning.
Der står i rapporten, at: »Den palliative indsats indeholder langt mere og andet end etablering af flere hospicer.«
Og der står: »Med anbefalingerne ønsker arbejdsgruppen at sætte fokus på, at et samlede ansvar for ledelsen og indsatsen på området vil betyde, at indsatsen for alvor bliver en integreret del af sundhedsvæsenets tilbud til døende og pårørende.«
Det er faktisk det, vi i SF har ønsket os længe, og det er det, vi mener vi skal arbejde hen imod.
Jeg var også meget glad for at høre sundhedsministerens besvarelse
; det, der blev lagt vægt på dér, er vi fra SF's side meget enige i.
Jeg vil til sidst knytte nogle få bemærkninger til forslaget til vedtagelse, som SF er medforslagsstiller på.
Jeg vil da gerne her også understrege, at jeg synes, det er vigtigt, at der f.eks. nu bliver mulighed for at anvende akupunktur også som smertelindrende behandling.
Så må det videre forløb her med denne sag jo bl.a. indgå i forhandlingerne om økonomien for amterne og kommunerne for år 2002.
Derudover mener jeg, at debatten jo ikke standser med det, der er i dag; den må naturligvis fortsætte også på baggrund af det resultat, der kommer ud af forhandlingerne.